മലപ്പുറത്തെ അധ്യാപകന്റെ മരണത്തിന് കാരണക്കാരായ സദാചാര ഗുണ്ടകളെ തിരിച്ചറിഞ്ഞു ഇന്ന് അറസ്റ്റുണ്ടായേക്കും പ്രതിഷേധം ശക്തം മലപ്പുറം: വീട്ടില്കയറി സദാചാര ഗുണ്ടകള് ആക്രമിച്ചതില് മനംനൊന്ത് ജീവനൊടുക്കിയ മലപ്പുറം വേങ്ങരയിലെ അധ്യാപകന് സുരേഷ് ചാലിയത്തിന് നീതി തേടി പ്രതിഷേധം ശക്തമാകുന്നു. കേസിലെ പ്രതികളുടെ അറസ്റ്റ് ഇന്നുണ്ടായേക്കും എന്നാണ് പോലീസ് നല്കുന്ന സൂചന. പ്രതികളെ തിരിച്ചറിഞ്ഞിട്ടുണ്ട്. സുരേഷ് ചാലിയത്തിനെ മര്ദ്ദിച്ച കേസില് കണ്ടാലറിയാവുന്ന 15 പേര്ക്കെതിരെയാണ് വേങ്ങര പൊലീസ് കേസെടുത്തിട്ടുള്ളത്. പ്രശസ്ത ചിത്രകാരനും സ്കൂള് അധ്യാപകനും സിനിമാ സാംസ്കാരികമേഖലകളില് സജീവസാന്നിധ്യവുമായിരുന്നു സുരേഷ് ചാലിയത്ത്. ഉണ്ണികൃഷ്ണന് ആവള സംവിധാനം ചെയ്ത, ഉടലാഴം എന്ന ശ്രദ്ധേയമായ ചിത്രത്തിന്റെ കലാസംവിധായകനായിരുന്നു. മലപ്പുറത്തെ സാംസ്കാരികക്കൂട്ടായ്മയായ രശ്മിയുടെ സജീവപ്രവര്ത്തകനുമായിരുന്നു സുരേഷ്. അധ്യാപകന് മരണപ്പെട്ട ദിവസമായ ഇന്നലെ കേസില് കാര്യമായ തുടര്നടപടികള് ഉണ്ടായിരുന്നില്ല. അന്വേഷണ ഉദ്യോഗസ്ഥനായ സ്റ്റേഷന് ഹൗസ് ഓഫീസര് മറ്റൊരു കേസിന്റെ അന്വേഷണവുമായി ബന്ധപ്പെട്ട് കര്ണ്ണാടകയിലായതിനാലാണിത്. ആക്രമിച്ചവരെല്ലാം തന്നെ പരിസരവാസികളായതിനാല് എല്ലാവരേയും ഇതിനകം തന്നെ പോലീസ് തിരിച്ചറിഞ്ഞിട്ടുണ്ട്. മര്ദ്ദിച്ചതിന് അയല്വാസികളായ ചിലര് ദൃക്സാക്ഷികളുമാണ്. മര്ദ്ദിക്കുകയും അപമാനിക്കുകയും ചെയ്തതിലുള്ള മനോവിഷമത്തില് ഇന്നലെയാണ് സിനിമാ നാടകപ്രവര്ത്തകനും ചിത്രകാരനുമായ അധ്യാപകന് സുരേഷ് ചാലിയത്ത് വീട്ടില് തൂങ്ങി മരിച്ചത്. മഞ്ചേരി മെഡിക്കല് കോളേജില് സൂക്ഷിച്ചിട്ടുള്ള മൃതദേഹം പോസ്റ്റുമോര്ട്ടത്തിനു ശേഷം ബന്ധുക്കള് ഏറ്റുവാങ്ങി ഇന്ന് സംസ്കരിക്കും. സുഹൃത്തായ ഒരു സ്ത്രീയുമായി വാട്സ്ആപ്പില് ചാറ്റ് ചെയ്തെന്നാരോപിച്ചാണ് ഒരു സംഘമാളുകള് രണ്ട് ദിവസം മുമ്ബ് സുരേഷിനെ ആക്രമിച്ചത്. അമ്മയുടെയും ഭാര്യയുടെയും മക്കളുടെയും മുന്നില് വച്ച് അക്രമിസംഘം സുരേഷിനെ മര്ദ്ദിച്ച ശേഷം വലിച്ചിഴച്ച് കൊണ്ടുപോയിരുന്നു. അക്രമിസംഘം അസഭ്യവര്ഷവും സുരേഷിന് നേരെ നടത്തിയെന്നാണ് വിവരം. സ്വന്തം വീട്ടുകാരുടെ മുന്നില്വച്ച് ഇത്തരമൊരു അപമാനത്തിന് ഇരയായതിന്റെ മനോവിഷമത്തിലായിരുന്നു കഴിഞ്ഞ രണ്ട് ദിവസമായി സുരേഷ് എന്നാണ് ബന്ധുക്കളും കൂട്ടുകാരും പറയുന്നത്. ഇന്നലെ രാവിലെയാണ് വീട്ടിനുള്ളില് സുരേഷിനെ തൂങ്ങി മരിച്ച നിലയില് കണ്ടെത്തിയത്.